J. Jasovský, poslanec: (2004-10-21):
Je pravdou, že zavedieme do tohto problému nesystémový prvok, ale, dámy a páni, povedzme si o systémových prvkoch, ktoré panujú v rámci tejto republiky, v rámci tohto štátu. Máme zavedené rôzne regulačné, protimonopolné úrady. A ako to na Slovensku vyzerá? Pozrime si oblasť Slovenských telekomunikácií. Ako to vyzerá v praxi so Slovenskými telekomunikáciami? Ako skončil monopol Slovenských telekomunikácií za obdobie posledných rokov? Koľko operátorov v oblasti základných hlasových sietí dnes funguje na Slovensku? Žiadny. Žiadny. A hlavná vec, že existuje Telekomunikačný úrad. Hlavná vec, že sme odhlasovali zákony, veľmi horko a veľmi ťažko v tomto parlamente, ktoré sa dotýkali elektronických komunikácií, ale v praxi, bohužiaľ, to takto vôbec nefunguje. Pozrime si, ako to na Slovensku vyzerá, a budem hovoriť možno k tejto téme pri schvaľovaní zákona o štátnom rozpočte v oblasti prístupu na internet, v oblasti nákupu počítačov. Zúčastnil som sa pred dvomi týždňami okrúhleho stola politických strán v oblasti informačných technológií. Všetky politické strany vzácne deklarovali, ako budú podporovať rozvoj informatizácie v rámci Slovenska. Som zvedavý, ak predložím návrhy k zákonu o štátnom rozpočte, ktoré sa môžu dotýkať stimulácií v oblasti nákupu počítačov alebo pripojenia sa na internet, koľko politických strán ma v tomto parlamente podporí. Otázka pohonných hmôt. Dámy a páni, takisto funguje na Slovensku regulácia. Všimnite si ceny pohonných hmôt, ako vyzerajú v rámci jednotlivých spoločností, ktoré na Slovensku pohonné hmoty predávajú. O koľko sa líšia – o haliere? Alebo líšia sa vôbec niekedy? Ako vyzerá cena pohonných hmôt predávaných na Slovensku Slovnaftom, dnes MOL-om? Ako vyzerá cena pohonných hmôt v rámci Čiech? Prečo je rozdiel predávaných pohonných hmôt toho istého výrobcu na Slovensku a toho istého výrobcu v Čechách? A takisto funguje regulačný úrad. Pamätáte si, koľko bolo rečí a debát v tlači, keď dochádzalo k fúzii Slovnaftu a Benzinolu? Ako to skončilo? Pohonné hmoty, ceny rozlišujeme vzácne nejakými korunami. Pozrime si otázku diaľničných nálepiek, dámy a páni. Ešte na túto tému sme tu dnes nehovorili. Aký bude nárast na budúci rok v týchto cenách? Bude kopírovať nárast diaľničných nálepiek infláciu? Minister financií hovoril, že na budúci rok odhadovaná miera inflácie predstavuje 3, možno 4 percentá. Prečo potom ceny diaľničných nálepiek tak prudko narastajú, ak vládna koalícia za posledné roky do diaľnic venovala veľmi málo prostriedkov a dnes prebiehajú škriepky o tom, či diaľnice na Slovensku sú najdrahšie stavané v rámci strednej Európy? Aký je teda dôvod, že Tunel Branisko bol niekoľkonásobne predražený oproti pôvodným námetom? Takže ideme motoristom ušiť zvýšené zákonné poistné. Neustále dvíhame ceny pohonných hmôt. Zvýšime diaľničné nálepky. Všimnite si potom ceny rôznych náhradných dielov. Ako to na Slovensku vyzerá? Schvaľujeme návrh zákona o vzniku diaľničnej spoločnosti. Prečo bol zrušený Štátny fond cestného hospodárstva, kde pracovalo niekoľko úradníkov a dokázali zabezpečiť veci, ktoré boli spojené s fungovaním tohto štátneho fondu? Dnes vznikne diaľničná spoločnosť, ktorá bude zamestnávať mnoho úradníkov, ale bude sa tváriť, že bude do výstavby diaľnic vmontovávať súkromné zdroje. Nechcem na túto tému viacej hovoriť. Domyslite si sami, prečo na túto tému nechcem ďalej hovoriť. Zachytili ste, prosím, dámy a páni, protesty hromadných dopravcov v autobusovej doprave? Ich protesty za posledné obdobie? Viete, aké sú dotácie dnes do výkonov vo verejnom záujme? Aké peniaze majú dnes vyššie územné celky na to, aby dokázali zabezpečiť prepravu študentov do škôl alebo pracujúcich, alebo ľudí do zamestnania? Tie dotácie sú obrovsky nízke. Zachytili ste, že žiadajú dopravcovia zvýšiť požadovanú sumu o viac ako miliardu korún? Nie je to málo peňazí. Tak im zvýšme ešte zákonné poistné! A som zvedavý, čo budeme robiť na budúce obdobie, keď mnohé VÚC-ky chcú, aby študenti vyplňovali tzv. cesťáky, ako sa to robí vo firmách, aby len tí žiaci, ktorí sú na tom naozaj sociálne veľmi zle, dostávali určitú dotáciu do cestovných lístkov. Ceny neustále rastú. Pýtam sa: Kde je kvalita? A ako to teda vyzerá? A čo urobí aj zvýšenie zákonného poistenia v záchranných zdravotníckych službách? Čo to urobí napríklad s hasičmi a podobne? Ako budú, koľko peňazí budú schopní vložiť do vecí, do činnosti, ktorú majú skutočne vykonávať? Viete, je ľahké popredať všetky strategické podniky. Národ je akýsi spokojný, uspokojený, že koalícia sa dohodla na štátnom rozpočte, ale národ akosi nevníma, že je tam deficit 62 mld. korún. A to si nemyslím, že je malá suma. Pozrite si celkové zadlženie verejných financií – suma skoro 600 mld. Ak vám to nerobí problémy, mňa to, priznám sa, trápi dosť. Ak teda zákonné poistné znamená stratu pre poisťovne, prečo – takisto sa pýtam aj ja – ďalšie poisťovne žiadajú o licencie? Ak je to teda stratová vec a nie je náhodou možnosť nahradiť stratu v tejto oblasti poistného z iných druhov poistenia? Ja si myslím, že je to tak. Ak, dámy, páni, budeme neustále zvyšovať náklady, ktoré nesúvisia s podstatou dopravy ako takej, ako to bude vyzerať v oblasti rekonštrukcie opráv? Viete, že vyššie územné celky na túto činnosť na budúci rok nemajú ani jednu korunu, že zvažujú, čo odkiaľ zobrať? Zo školstva? Alebo zobrať odkiaľ na to, aby bola aspoň na základnú zimnú údržbu? Viete, po piatich rokoch sa konečne spamätala vláda, pretože už pochopila, že o dva roky je tu volebný rok a že o dva roky, ak teraz začne fungovať a montovať peniaze do diaľnic, bude môcť presne o dva roky vo voľbách strihať pásky. Spamätala sa, ale vidím, že v inej oblasti to je veľmi zlé. A myslím si, že aspoň takýto návrh zákona môže vo voľačom pomôcť. A myslím si, že my ho podporíme. A myslím si, že občania, ktorých sa to dotýka, a dotýka sa to obrovského množstva motoristov, nám za to budú vďační. Ďakujem pekne.